Kisah Nasi Tambah
Sudah jadi kabiasaan bubuhannya bila mandangar ada urang basalamatan lalu masing-masing bahabar supaya jangan katinggalan. Tapi dibalik itu urang kampung katuju jua manyaru bubuhan Palui karna disamping mambanyaki urang juga gasan maramiakan.
Imbah tuan guru tuntung mambaca doa Garbus baucap : Ayu Lui tangguh napa makanannya ujar Garbus.
Aku yakin makanannya pasti bamacam-macam masakannya karna sidin urang sugih pamburung batubara di Paringin sahut Palui.
Silakan makani, ada kareh kambing, hayam masak habang, daging, sambal gureng hati, capcai, sup, acar, ujar tuan rumah.
Ayu Bus bahimat makan ujar Palui manyuruh Garbus sambil muntungnya kiyap-kiyap mamamah nasi.
Aku sudah dua kali batambah, sudah rasa buntau parutku sahut Garbus.
Lakasi batambah pulang kawani aku karna aku masih asa hihilapan kanyamanan, ujar Palui. Tuan rumah maklum banar bahwa kakawalan Palui ini tamasuk raja-raja makan maka disurungnya pulang babarapa piring iwak tambahan. Ayu Lui, Bus, Mak kada usah basusupanan ujar Haji Izak.
Ulun sudah kanyang banar kada kawa lagi manambah ujar Garbus sambil cangang ka anu Palui nang pina masih lahap banar. Garbus paham bahwa Palui handak haja batambah lagi karna pina sasirit-sirit ka nasi tambah disubalahnya.
Palui manggamit Garbus sambil bakijip mambari tanda wan muntungnya nang masih kiyap-kiyap supaya minta ambilakan nasi tambah nang ada di subalahnya.
Napa Lui ujar Garbus batakun pura-pura kada paham. Uuuu…..uuuuu….., ujar Palui manunjuk manyuruh ambilakan nasi tambah.
Garbus paham haja tapi inya handak mangalahakan Palui lalu diambilakannya kobokan pambasuhan tangan nang parak nasi tambah tadi langsung manjulung ka anu Palui.
Palui bakuling mamadahkan lain tapi langsung disahuti Garbus. Nah…..Lui ininah pambasuhan tangan nang ikam minta, ayu ja basuh barasih-barasih supaya kada babau kambing, ujar Garbus.
Palui kada kada bakutik lagi, supan dicangangi urang sabarataan karna inyalah nang palalawasnya makan. Imbah babasuh tangan Palui langsung manarik tapih Garbus bahimat manyapuakan tangannya nang basah.
Biar aku kalah tasupani tapi parutku kanyang tahan dua hari kada makan ujar Palui.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn